Landsretten stadfæster familierettens dom i sag om, hvorvidt den fælles forældremyndighed kan opretholdes herunder fordeling af samvær
Ret: Vestre Landsret (2. instans)
Faggruppe: Civilsag — Forældreansvarssag
Sagsemner: Familieret og personlige forhold;

VESTRE LANDSRET
DOM

afsagt den 8. april 2022

Sagen er behandlet for lukkede døre.

Sag BS-304/2022-VLR
(4. afdeling)

Far
(advokat Mie Sønder Koch)

mod

Mor
(advokat Rikke Rohrsted, beskikket)

Familieretten i Esbjerg har den 4. januar 2022 afsagt dom i 1. instans (sag BS-
46230/2020-ESB).

Landsdommerne Lisbeth Kjærgaard, Annette Dellgren og Niels Astrup
Tipsmark (kst.) har deltaget i ankesagens afgørelse.

Påstande
Appellanten, Far, har nedlagt følgende påstande:

Forældremyndighed:

Frifindelse således at der fortsat er fælles forældremyndighed over
Barn 1 født Dato 1 2017 og Barn 2 født
Dato 2 2018.

Ordinært samvær:



2

Der fastsættes samvær mellem Barn 1 og Barn 2 og Far i en 8-6-ordning fra
fredag i ulige uger til torsdag i lige uger med afhentning og aflevering i
institution.

Feriesamvær:

Vinterferie:

Der fastsættes samvær i lige år fra fredag i uge 6 til mandag i uge 8 med
afhent-ning og aflevering i institution.

Påskeferie:

Der fastsættes samvær i ulige år fra onsdag før skærtorsdag til tirsdag i den ef-
terfølgende uge med afhentning og aflevering i institution.

Sommerferie:

Der fastsættes samvær i to sammenhængende uger i skolernes sommerferiepe-
riode fra lørdag kl. 12.00 til lørdag kl. 12.00. I ulige år vælger Far først de 2
ugers placering af dennes sommerferiesamvær, og i lige år vælger Mor først
placering af sin ferie med børnene. Besked skal gives til den anden forældre
senest den 1. februar, og den anden forælder skal senest den 1. marts give den
anden forælder besked om dennes ferie.

Efterårsferie:

Der fastsættes samvær i ulige år fredag i uge 41 til mandag i uge 43 med af-
hentning og aflevering i institution.

Juleferie:

Der fastsættes samvær i lige år fra den 24. december kl. 12.00 til den 27.
decem-ber kl. 12.00. Der fastsættes samvær i ulige år fra den 27. december kl.
12.00 til 1. januar kl. 15.00.

Bortfald:

Det ordinære samvær bortfalder, hvis samværet ligger i Mors ferier med
børnene i skoleferierne.

Indstævnte, Mor, har påstået dommen stadfæstet.

Mor har fri proces under anken.



3

Forklaringer
Parterne har afgivet supplerende forklaring.

Far har supplerende forklaret, at han ikke længere har en kæreste. Han har det
godt helbredsmæssigt. Han har fortsat fuldtidsarbejde. Han og Mor
kommunikerer stort set kun via sms og primært vedrørende børnene. De holder
en ok tone. De ringer en gang imellem til hinanden, navnlig hvis der er ved at
opstå misforståelser i deres sms-korrespondance. De holder en god tone i
telefonen. De gange, der har været overleveringer af børnene hjemme hos
ham, er det gået godt. Han prøver at hjælpe, hvis børnene er syge, mens de er
hos Mor. Forleden dag var både han og Mor til et fællesmøde i børnehaven,
men de var delt op i hver deres gruppe. De hilste ikke på hinan-den og talte
heller ikke sammen. Efter familierettens dom har de bl.a. kommu-nikeret, om
at børnene har haft eksem. Han synes, deres kommunikation nu er fin, men
han ville ønske, at de kunne tale sammen om deres fremtidige kom-
munikation, så denne kunne blive bedre. I starten var han meget ulykkelig over
deres brud, og det havde indflydelse på den måde, han kommunikerede på.
Efter hans opfattelse vil han og Mor godt kunne blive enige om de beslut-
ninger, der skal tages i forhold til børnene vedrørende væsentlige ting, fx
skole-valg. Hvis han ikke har del i forældremyndigheden, vil han blive
ekskluderet i forhold til skolen, forældremøder mv.

Barn 2 og Barn 1 trives godt under samværene hos ham fra fredag til tirsdag.
Om tirsdagen kan Barn 2 godt blive lidt urolig, og hun går meget op i, hvem
der skal hente dem. Vinterferien sammen med pigerne gik rigtig godt. Børnene
er meget tæt knyttet til hinanden, og de skal følges på samvær. Både Barn 2 og
Barn 1 er utrolig glade for ham, og det er gengældt. Han har tilbudt at tage
dem yderlige-re, fx om onsdagen, når de går til gymnastik, men det skal
selvfølgelig passe med hans arbejde.

I sommerferien vil han gerne have samvær med pigerne i to sammenhængende
uger. I sommers havde de en uge sammen, og det var rigtig dejligt, fordi de
kom helt ned i gear, og det ville havde været godt, hvis de kunne have haft en
uge mere. Barn 1 ringer eller skriver nogle gange til sin mor, når hun er hos
ham, og Mor har også ringet til Barn 1. Barn 1 vil være meget ked af, hvis ikke
hun får mere samvær med ham.

Mor har supplerende forklaret, at hendes bopæls- og ar-bejdsforhold er
uforandrede. Efter familierettens dom har samværet fungeret godt, og det er
hendes indtryk, at pigerne er glade for samværet med deres far. Børnene har
været en del syge, og hun har derfor flere gange måttet aflevere børnene hos
Far, og det er gået godt. Når hun har skullet hente børnene om



4

tirsdagen, har det været kaos, bortset fra en enkelt gang, hvor afleveringen
fandt sted på parkeringspladsen. Når hun har hentet dem oppe i Fars lejlighed
om tirsdagen mellem kl. 17 og 18, har pigerne typisk ikke været klar. De har
været i gang med at lege, og så har hun måttet sige til dem, at de skulle pakke
og komme med hende. Hun har derfor bedt Far om at sørge for, at pigerne er
klar, når hun kommer for at hente dem. Far har herefter talt med Barn 1 om
det, og det synes hun er forkert at inddrage Barn 1 i. Far siger til børnene, at
han savner dem, og det savn, han fortæller dem om, kan hun mærke præger
dem. Børnene har også fortalt, at han gerne vil være kæreste med deres mor
igen.

Børnene spørger stort set aldrig om at være længere tid hos Far. Hun tæller ned
med børnene, når de skal over til Far. Pigerne er meget fokuseret på, hvem der
henter dem i børnehaven.

Hun har nogle gange spurgt Far, om han kunne hjælpe med at tage pigerne,
fordi hun har haft meget fravær fra arbejde, da de har været syge, og hun har
også selv været syg. Hun har nogle gange spurgt ham, om han kunne have dem
en enkelt dag, men det har han typisk enten ikke svaret på eller skrevet, at det
kan han ikke kunne tage stilling til før senere, og nogle gange har hun spurgt
igen dagen efter, men ofte må hun finde andre løsninger, fordi hun ikke kan
blive ved med at vente på et svar.

Barn 1 var på et tidspunkt syg, mens hun var hos Far. Ved 21-tiden skrev han
til hende, at nu var den helt gal. Det gjorde hende meget nervøs, og hun
ringede til ham, og da sagde han, at det nok skulle gå. Hun blev vred og
skældte ud over, at han så havde gjort hende nervøs. Om søndagen skrev hun,
hvordan det gik med Barn 1, og så skrev han bare, at hun skulle passe sig selv.

Hun synes ikke, at deres kommunikation er blevet bedre, men de skal jo kom-
munikere om børnene. Hun er stadig meget bekymret for, at de ikke vil kunne
blive enige om at træffe de beslutninger, der er nødvendige for børnene. Hvis
hun har forældremyndigheden alene, vil hun ikke holde Far udenfor pigernes
liv, fx skole, læge og lignende.

Hun føler sig fortsat overvåget af Far. Han skriver også jævnligt hånlige
beske-der til hende. For eksempel skrev han fornyeligt til hende, om det var
”fætter far” , som er hendes nevø, der havde hentet børnene.

Da pigerne kom hjem fra samvær sidste gange, åbnede hun kufferten, og da lå
der et foto af hende øverst. Hun har ikke spurgt Far om, hvorfor han havde
gjort det.

Landsrettens begrundelse og resultat



5

Af de grunde, der er anført af familieretten, tiltrædes det, at der er holdepunk-
ter for at antage, at forældrene ikke kan samarbejde om børnenes forhold til
børnenes bedste, og at den fælles forældremyndighed er ophævet og tillagt
Mor. Den omstændighed, at forældrene efter deres for-klaring for landsretten
nu har en sparsom telefonisk kontakt, kan ikke føre til et andet resultat.

Det tiltrædes endvidere af de grunde, der er anført af familieretten, at Fars
samvær med Barn 1 og Barn 2 er fastsat som sket.

Landsretten stadfæster derfor familierettens dom.

THI KENDES FOR RET:

Familierettens dom stadfæstes.

Ingen af parterne skal betale sagsomkostninger for landsretten til den anden
part eller til statskassen.